Deeltitel: ‘Onwenslike’ inwoners is eienaar se verantwoordelikheid - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Deeltitel: ‘Onwenslike’ inwoners is eienaar se verantwoordelikheid
Deeltitel: ‘Onwenslike’ inwoners is eienaar se verantwoordelikheid
In veelvoudige eenheid deeltitel-ontwikkelings is dit waarskynlik dat daar altyd een of twee inwoners sal wees wat deur meeste van die ander as “onwenslik” beskou word. Wanneer dit gebeur, word die beheerliggaam dikwels deur die lede daarvan ingeroep om op te tree.
Tony Clarke, besturende direkteur van die Rawson Eiendomsgroep, sê egter dat die beheerliggaam nie volkome mag het nie want in baie gevalle van “ongewenste” inwoners huur die oortreder van die eienaar – en in Suid-Afrikaanse wet, indien die beheerliggaam daadwerklik wil optree, byvoorbeeld ŉ boete teen sodanige persone hef, moet hulle deur die eienaar van die eenheid werk, wat geheel en al verantwoordelik gehou sal word vir die probleem.
Waar eenvoudige huisreëls oortree word, sê Clarke, mag die beheerliggaam of die bestuursagent in staat wees om die saak direk met die moeilikheidmaker uit te klaar, maar die mag om veranderings te maak rus steeds by die eienaar – en, herinner Clarke ons, hy is daarop geregtig om aan enige persoon van sy keuse te verhuur op voorwaarde dat die inwoner die huisreëls gehoorsaam.
Soms, sê Clarke, sal dit ontdek word dat die inwoner ŉ kriminele rekord het of aan een of ander onwettige aktiwiteit deelgeneem het. Die beheerliggaam is egter nie in ŉ posisie om die inwoner se verwydering te eis nie tensy hy die huisreëls van ŉ ontwikkeling oortree, byvoorbeeld deur te veel persone toe te laat om daar te woon of raserige partytjies te hou. Selfs in hierdie gevalle moet die beheerliggaam deur die eienaar werk. Clarke sê dit word gevolglik uiters belangrik dat eienaars gebruik maak van verantwoordelike huur-agente. Hierdie mense het toegang tot baie doeltreffende IT-gebaseerde kontrolestelsels, wat byna altyd enige vorige nie-prestasie aan die kant van die voorgenome inwoner as werknemer, as ŉ inwoner elders of as kredietbetaler sal openbaar.
Clarke sê voorts dat hierdie tipe navorsing ook sal openbaar of die voorgenome inwoner ŉ kriminele rekord het. Beheerliggame van deeltitelskemas wat graag “ongewenste” inwoners wil verhoed, moet, sê hy, dit ernstig oorweeg om een van die beter huuragentskappe te identifiseer en te gebruik wat toegang het tot die baie nuttige kontrolemeganismes wat, wanneer eers toegepas, effektief blyk te wees om te verseker dat die gehalte en betroubaarheid van die inwoners in baie skemas bo verdenking is.